Reprezentanţii Inspectoratului pentru Situaţii de Urgenţă (ISU) Neamţ au realizat o recunoaştere la barajul de la Bicaz, în urma unui cutremur de pământ de mică intensitate care a avut loc, joi, în zonă.
'Ca urmare a manifestării unui cutremur cu magnitudinea ml 3.3, la adâncimea de 12.9 km în judeţul Neamţ, forţe şi mijloace de intervenţie au fost trimise în teren, în fiecare raion de intervenţie pentru verificarea eventualelor pagube. SVSU efectuează verificări pentru identificarea unor eventuale efecte produse la nivelul fiecărei UAT. (…) A fost executată o recunoaştere în zona Barajului Bicaz de un echipaj de la Detaşamentul Piatra-Neamţ şi un specialist din cadrul Centrului Operaţional', a declarat purtătorul de cuvânt al ISU Neamţ, locotenentul Irina Popa.
Prefectul Adrian Vasile Niţă a precizat că a solicitat conducerii Hidroelectrica să comunice valorile înregistrate de seismograful existent în baraj şi dacă această construcţie hidrografică a fost în vreun fel afectată.
'Nu sunt motive de panică', a subliniat prefectul Adrian Vasile Niţă.
Potrivit ISU Neamţ, până în prezent nu au fost primite apeluri la 112 pentru semnalarea unor pagube produse sau persoane care ar necesita îngrijiri medicale.
(AGERPRES/FOTO radioiasi.ro)